In nomine Dei, amen. Universis presentes litteras inspecturis, dominorum episcopi et decani Autiss. curiarum officiales, salutem in Domino sempiternam. Litteras reverendi in Christo patris ac domini domini Petri, Dei gratia Autiss. episcopi, sanas et integras recepimus, presentibus publicis notariis et testibus, infra scriptis formam que sequitur, continentes: Universis Christi fidelibus, Petrus, miseratione divina Autissiodorensis ecclesie minister licet indignus, salutem in eo qui fecit utraque unum est vera salus, in quo vivimus movemur et sumus. Cum nuper ad nostrum pervenisset auditum opiniones et assertiones varias inter nonnullos, tam viros ecclesiasticos quam seculares, fore subortas in quo loco corpus, sive reliquie beati confessoris Amatoris, quondam Autiss. episcopi, ad presens existerent, et ubi principalius ejusdem sanctissimi pontificis suffragia pia devotione fidelium implorari deberent, nonnullis asserentibus sanctum corpus predictum in ecclesia Autissiodor., cui prefuit episcopus quiescere, aliis dicentibus easdem reliquias in ecclesia Sancti-Symphoriani extra muros civitatis Autiss., que nunc B. Amatoris vulgariter nuncupatur, sanctum corpus quiescere. Idcirco nos, ex officio nostro, omnem hesitationis materiam circa premissa a cordibus fidelium amputare cupientes, tam per nos, quam per alios commissarios nostros a nobis commissos, viros prudentes et honestos, capsas et sacraria ecclesiarum predictarum duximus visitandas, adhibitis et presentibus religiosis viris priore et fratribus prioratus ecclesie supradicte, que ecclesia B. Amatoris vulgariter nuncupatur. Repertum est multas reliquias plurimorum sanctorum martyrum et confessorum in capsa ecclesie predicti prioratus consistere secundum testimonium aliquarum cedularum in eadem repertarum, nullum tamen testimonium per litteras vel cedulas de corpore beatissimi confessoris predicti ibidem repertum esse, licet cum omni diligentia fuerit requisitum, prout nobis retulerunt per sua juramenta super hoc prestita commissarii antedicti, ac de hoc fidem fecerunt, per publicum instrumentum coram nobis productum. Ceterum, apud Autissiodorum descendentes priorem et religiosos predictos, coram nobis vocatos et presentes, pluries et per plures dies duximus requirendos, ut si aliqua testimonia vel argumenta fidem in hac materia facientia haberent, ipsa nobis exhiberent, quod tamen non fecerunt, nisi quod pretendebant se credere in dicta ecclesia dictum corpus habere, in qua fuerat inhumatum. Tandem nos, volentes super premissis plenius informari, die lune post festum Assumptionis B. Marie Virginis, nobis adjunctis venerabilibus ac religiosis patribus domino Joanne Vizeliacensi, Galchero S. Germani Autissiodorensis, Jacobo Pontiniacensi, Roberto S. Laurentii de Abbatia, Roberto S. Petri Autiss., Martino S. Mariani monasterii Abbatibus, Adam conventuali dicti monasteris S. Germani, Joanne S. Eusebii prioribus, Joanne priore Fratrum Predicatorum, et Arnulpho guardiano Fratrum-Minorum Autiss. et presentibus religiosis ac secularibus, una cum dilectis filiis et capitulo nostre Autiss. predicte, ad locum, capituli dicte ecclesie curavimus declinare, capsasque ac libros et scripturas antiquas dicte ecclesie oculis propriis subjicere, ac testimonia et argumenta ad rei declarationem faciendam recipere, scriptaque invenimus in martirologio seu matricula dicte ecclesie hec verba: IV. Idus julii, Exceptio sanctarum reliquiarum Amatoris confessoris et episcopi, Cyrici martyris et Julitte matris ejus, Symphoriani martyris, Valis confessoris, et aliarum multarum que delate sunt ad ecclesiam B. Protomartyris Stephani cum hymnis et laudibus. Item in kalendariis antiquis invenimus quod de dicta Translatione et Receptione intitulatum est festum duplex, quod dicta die in prefata ecclesia solemniter celebrari consuevit, et idem cavetur in kalendariis librorum nostrorum et aliorum episcoporum Autissiod. predecessorum nostrorum. Item invenimus capsam argenteam antiquam que secundum tempus suum extitit sumptuosa, in cujus superficie vita et gesta dicti beatissimi confessoris impressa in imaginibus et insculpta continentur. Item invenimus quod anno presenti, die jovis post dominicam que cantatur Quasimodo, dicta capsa que visitata non fuerat bene sunt octoginta anni elapsi, per venerabiles viros dominos J. archid. Felisium lectorem, R. Periti, Simonem de Ascolayo, P. de Maisiaco, Adam de Boetia, canonicos Autiss. et Stephanum de Cuciaco, presbyterum, canonicum tortarium in dicta ecclesia, adhibito secum Stephano Leonis aurifabro, de mandato capituli Autiss. extitit visitata et reperta multum subtiliter et fortiter clausa; ita quod vix potuit aperiri: ibique una cum reliquiis, ut credunt, dicti sancti reperierunt cedulas antiquissimas ibidem inclusas, testificantes quod ibi quiescebat et requiescit, pro certo, totum corpus beatissimi Amatoris confessoris, et ex collatione facta ad nonnullas cedulas repertas in dicta capsa, et aliis duabus que cum eadem reperte fuerant, quod bene erant quatuor viginti duo anni quod dicta capsa alias non fuerat visitata nec aperta. Item invenimus per textum antiquum quod in processione solemni consueta fieri in Ramis Palmarum, per ecclesiam et populum, in prioratu predicto, in oratione que dicitur ibi de prefato beatissimo confessore canitur (qui in presenti ecclesia requievit) quod intimat et dat intelligi quod modo non requiescit in prefata ecclesia dictus Sanctus. Attendentes etiam non esse verisimile quod canonici Autissiod. ecclesie predicte, eos qui ad predictam ecclesiam causa venerationis predicti gloriosissimi confessoris et devotionis accedent, aliquibus figmentis aut falsis documentis in ipsorum canonicorum periculum animarum vellent decipere, maxime cum de oblationibus in dicta ecclesia, ob reverentiam sanctorum factis aut faciendis a christi fidelibus, nullos ad ipsos singulares canonicos questus, sed solum ad pium fabrice dicte ecclesie opus integre pertinebant, et antiquos probos et devotos homines, qui olim capsam sancti Amatoris ut pretactum est, plurimum sumptuosam sculpturas, et scripturas ac libros et cedulas, de quibus predicitur, fecerunt, seu fieri fecerunt, non est verisimile fecisse vel scripsisse, et ad fidem ac perpetuam credentiam facta et scripta taliter dimisisse, nisi plenam et puram continerent veritatem, ipsosque per sua scripta et facta populum fallere damnabiliter voluisse. Nec credendum aut dicendum est quod si aliquis fraudis aut deceptionis commissum fuisset in premissis, quod conscii et participes illud in mortis saltem articulo, quando non est verisimile aliquem sue esse salutis immemorem presumendum, fraudem hujusmodi in suam anime damnationem perpetuam tacuissent, quin potius ducti penitentia revelassent. Attentis igitur omnibus et singulis rationibus, presumptionibus et argumentis predictis, de omnipotentis Dei et gloriosissime Genitricis sue semper Virginis Marie, predictorumque aliorum sanctorum pietate confisi, ex nostro officio et autoritate ordinaria, declaramus et declaravimus, quod corpus seu reliquie beatissimi Amatoris confessoris predicti, cui licet indigni in regimine successimus, in dicta ecclesia Autissiodor. requiescunt, ibique debent a Christi fidelibus venerari, ac etiam ad laudem et honorem Dei omnipotentis, B. Marie Virginis ac omnium sanctorum in dicta ecclesia exaltari. In cujus rei testimonium una cum signis tabellionum subscriptorum sigilla nostra presentibus duximus apponenda. Acta sunt hec in capitulo Autiss. ecclesie predicte anno, Domini millesimo trecentesimo vigesimo, indictione tertia, mensis augusti die decima octava, videlicet die lune, predicti pontificatus sanctissimi in Christo patris ac domini Johannis, divina providentia pape, vigesimi secundi anno quarto, presentibus venerabilibus et religiosis patribus supradictis, pluribus et infinitis personis tam clericis, quam laicis, testibus ad hoc specialiter vocatis et rogatis in testimonium premissorum. Et ego Johannes Championis de Apponiaco, Autiss. diecesis, clericus publicus, autoritate apostolica notarius, capsis, libris, scripturis, sculpturis ac reliquiis predictis a predicto domino Autissiodorensi episcopo, una cum predictis venerabilibus patribus et presentibus aliis personis, tam religiosis quam ecclesiasticis, quam aliis videndis, tenendis et approbandis, et ad testimonia et argumenta ad rei declarationem faciendam ac recipiendam, ut supra scribitur, nec-non ad predictam declarationem a dicto domino episcopo faciendam, presens in capitulo Autissiod. ecclesie predicte, una cum notariis publicis infrascriptis, vocatus interfui, et ea omnia publicans, huic instrumento publico exinde confecto, propria manu subscripsi, signumque meum consuetum una cum sigillorum dominorum Autissiodor. episcoporum et abbatum predictorum, signoque notarii publici suprascripti apposui rogatus, in testimonium premissorum. Et ego Nicolaus, dictus Longue-joue, clericus Autissiodorensis diecesis, (comme ci-dessus.) Item, notarii publici suprascripti ad hec a venerabilibus viris et discretis domino decano et capitulo Autissiodor. specialiter destinati, viderunt et diligenter inspexerunt antiquos libros Autissiod. et monasteriorum SS. Germani et Mariani Autissiodor. gesta pontificum Autissiodor. inter cetera continentes: et invenitur videlicet in libris dicte ecclesie Autissiod. et dictorum monasterium antiquissimis, verba in omnibus et per omnia similia et concordantia, que sequntur. Christianus episcopus, natione Alemanus, etc. comme chez le P. Labbe, tome I. Bibl. Mss. pag. 434. Item, in libro monasterii Sancti-Mariani supradicti verba que sequuntur. Autissiodori post Abbonem rexit Christianus, natione Alemanus, vir simplex et humilitate precipuus. Hic B. Amatoris corpus a primo sepulture loco in cryptam ipsius domus festive transvexit. De quibus libris predicta verba extraxerunt, et de ipsis ac litteris suprascriptis ad presens instrumentum, super premissis confectum collationem diligenter de verbo ad verbum fecerunt, et religiosis viris fratribus Guillelmo de Monte-Acuto, eleemosynario, Stephano de Castilione sacrista, Guidone de Tannera, Joanne de Castilione tertio priore, monachis dicti monasterii S. Germani; Johanne Baronis de Oratorio, Stephano Bordem de Blenello, curie Autissiodor. Notariis, Humberto Jocellin de Gurgiaco Autissiodor. Colino de Preis, Trecensis diecesis clericis, et pluribus aliis testibus ad hoc vocatis et specialiter rogatis. Datum visionis et collationis hujusmodi, anno Domini millesimo trecentesimo vigesimo, indictione tertia, mensis septembris, die vicesima, pontificatus dicti domini Johannis pape vicesimi secundi anno quinto, presentibus testibus supra scriptis.